**Hvala gospodine Kentera,**

**uvaženi predsjedniče Krivokapiću,**

**uvažena ministarko Pejanović-Đurišić,**

**Vaša ekselencijo Ujehara,**

**uvaženi predstavnici diplomatskog kora,**

**predstavnici političkih partija,**

**uvaženi predstavnici medija,**

**dame i gospodo,**

Na oba pitanja koja su postavljena učesnicima konferencije „Crna Gora u susret odluci o članstvu u NATO“ po meni odgovor je isti. I ne samo isti: to je jedini ozbiljan odgovor. I to ne odgovor pojedinca, partije ili vlasti: po meni je to odgovor Države.

Šta možemo očekivati ako Crna Gora dobije pozivnicu za članstvo u NATO 2015. godine? Jasno je: članstvo u NATO. Koja je budućnost i opredijeljenost Crne Gore u slučaju da ne dobije pozivnicu za članstvo? Opet po meni isto – članstvo u NATO. Zbog toga što ovo nije put Crne Gore ka članstvu, već je ovo put kojim Crna Gora osvaja vrijednosti da bi se u Crnoj Gori bolje živjelo.

I prije nego obrazložim dati odgovor, dozvolite mi da postavim par pitanja: 1. Da li je ozbiljna država koja mijenja dugoročne spoljno-političke prioritete zavisno od kratkoročnih spoljno-političkih prilika? 2. Da li je stabilna država koja u završnici jednog integracionog procesa odustaje od cilja ako joj se na putu ispriječi trenutni stav jedne ili više država-članica NATO-a?

I na ova dva pitanja odgovor je isti: ne. Članstvo Crne Gore u NATO je dugoročni prioritet, za koji se nijesmo opredijelili ni brzo ni nepromišljeno; u njega smo ulagali puno i dugo, da bismo lako i brzo od njega odustali na korak do cilja. Pa makar nam taj cilj bio dalji mjesec ili godinu. Na kraju, nije Crna Gora odredila 2015. godinu za odluku o njenom članstvu: to je odredio sam NATO, na prošlogodišnjem samitu u Velsu.

Članstvo Crne Gore u Sjevernoatlantskom savezu proceduralno jeste stvar konsenzusa država-članica Alijanse, ali suštinski – to je stvar privrženosti zajedničkim ciljevima. A tu privrženost Crna Gora već pokazuje sa članicama NATO-a i EU, od vojnih misija u Avganistanu do pridruživanju sankcijama povodom krize u Ukrajini.

NATO kao spoljnopolitički cilj predstavlja dio integracionog paketa Crne Gore, zajedno sa članstvom u EU. Kada kažemo da su evroatlantske integracije prioritet, to ne znači da zapostavljamo evropske integracije, tim prije što je riječ o dva sasvim komplementarna i međuzavisna procesa, ali različite dužine trajanja. To ustvari znači da u 2015. g. kapacitete usmjeravamo na cilj koji treba da ostvarimo ove godine, dajući tako, ako hoćete, dodatnu vrijednost, a rekao bih i stvarajući pretpostavku evropskim integracijama.

Teza „za EU, a protiv NATO“ rušljiva je samom pravnom tekovinom Evropske unije. Naime, kako je definisano u članu 42 stav 2 Ugovora o Evropskoj uniji, zajednička spoljna i bezbjednosna politika poštuje obaveze država članica čija se zajednička odbrana ostvaruje u Sjevernoatlantskom savezu (NATO) i ona ne može biti uperena protiv država koje su članice NATO-a. Štaviše, zar na ministarskom sastanku NATO 1996. u Berlinu nije zaključeno, a od strane Savjeta EU pozdravljeno, da evropski bezbjednosni i odbrambeni identitet treba da bude građen u okviru NATO-a? Nije li Evropskoj uniji kroz „Berlin plus“ aranžmane obezbijeđen pristup NATO kapacitetima za planiranje i logistici za sopstvene vojne operacije? Konačno, riječ je o strateškom partnerstvu na planu „nedjeljive bezbjednosti“, kako je saopšteno u Zajedničkoj deklaraciji EU i NATO 2002. godine.

Da se vratim na pitanja postavljena učesnicima konferencije. U oba slučaja, dakle, Crna Gora će nastaviti sa reformama: i bezbjednosno-obavještajnog sistema, i pravosuđa, i sistema borbe protiv korupcije, i mehanizama zaštite i promocije ljudskih prava i sloboda. Sve aktivnosti i rezultati postignuti na planu NATO, idu na konto integracije u EU, i obratno.

Višestruki su benefiti od članstva u Sjevernoatlantskom savezu. U današnjem vremenu, kada se suočavamo sa zajedničkim prijetnjama i dijelimo slične probleme, treba da imamo i zajednički odgovor, u vidu kolektivnog sistema bezbjednosti. Bezbjednost nema cijenu, a tiče se svakog aspekta života društva i funkcionisanja Države.

Neko će reći da Crna Gora ulaskom u NATO gubi dio suvereniteta. Ja bih rekao da dobija mnogo više, a ne gubi ništa. Crna Gora će biti za istim stolom sa najrazvijenijim i državama najveće demokratske tradicije i davati doprinos ne samo svojoj već i globalnoj bezbjednosti, ne samo usvajati već i promovisati ideje slobode i solidarnosti.

Članstvo u NATO ne doprinosi samo sigurnosti države, već i snaženju njenih institucija koje treba da budu temelj pravnoj sigurnosti i naravno ekonomskoj stabilnosti kao uslovu za bolji život svakog pojedinca.

Dame i gospodo,

Nakon samita u Velsu Crna Gora se nalazi u vrlo važnoj fazi koja prethodi punom uključenju u NATO strukture. Aktivnosti koje sprovodimo u ovoj godini su od posebnog značaja. Otvaranjem fokusiranih i intenziviranih razgovora počeo je proces koji ima jasnu dinamiku, vremenski okvir, zadatke i naravno cilj. Članice su se obavezale da će do kraja 2015. g izvršiti procjenu napretka Crne Gore i odlučiti o upućivanju poziva za članstvo.Mi tu procjenu čekamo, a Crna Gora je spremna za taj trenutak.

Zahvaljujem se na pažnji!